b'\n_START_ARTICLE_\nPo\xc5\xa1tanska marka\n_START_SECTION_\nPovijest\n_START_PARAGRAPH_\nNekada je po\xc5\xa1tar, donose\xc4\x87i pismo, morao napla\xc4\x87ivati po\xc5\xa1tansku pristojbu jer po\xc5\xa1tanskih maraka jo\xc5\xa1 nije bilo. Poput dana\xc5\xa1njih inkasatora za struju ili vodu po\xc5\xa1tari su sami izra\xc4\x8dunavali i napla\xc4\x87ivali po\xc5\xa1tarinu. Godine 1834. Englez Rowland Hill predlo\xc5\xbeio je reformu po\xc5\xa1tanskih tarifa, \xc5\xbeele\xc4\x87i u prvome redu smanjenje po\xc5\xa1tarine i pla\xc4\x87anje po\xc5\xa1tanskih usluga unaprijed kupnjom marke koja bi se lijepila na svaku po\xc5\xa1tansku po\xc5\xa1iljku._NEWLINE_Pojava prve po\xc5\xa1tanske marke izazvala je pravu revoluciju u po\xc5\xa1tanskoj slu\xc5\xbebi u svijetu. Do\xc5\xa1lo je do unifikacije tarifa koje su se prije odre\xc4\x91ivale prema udaljenosti od po\xc5\xa1iljatelja do primatelja i, \xc5\xa1to je za po\xc5\xa1tu bilo jo\xc5\xa1 povoljnije, po\xc5\xa1tanske usluge po\xc4\x8dele su se pla\xc4\x87ati unaprijed. Tu novost ve\xc4\x87 idu\xc4\x87ih godina uvode i druge zemlje. Izgled marke kroz povijest \xc4\x8desto se mijenjao, kao i slika na njoj. Na prvoj po\xc5\xa1tanskoj marki u svijetu otisnut je lik engleske kraljice Viktorije. Danas su tu portreti dr\xc5\xbeavnika, znanstvenika, istra\xc5\xbeiva\xc4\x8da, prikazi va\xc5\xbenih povijesnih doga\xc4\x91aja, krajolici, gradovi, biljke, \xc5\xbeivotinje ili reprodukcije djela poznatih slikara. Usporedno s uvo\xc4\x91enjem marke u po\xc5\xa1tanski promet razvila se i filatelija, skupljanje maraka u zbirke.'